Artefaktas (klaida)
Artefaktas (angl. artifact) – stebėjimo rezultatas, kuris matomas (ar kitaip aptinkamas) ne dėl stebimo objekto, bet dėl stebėjimo technikos, naudotų statistinių metodų, objekto paruošimo stebėjimui ir kitų panašių ypatybių. Neteisingai suprantant ir vertinant artefaktus, gaunamos klaidingos išvados. Mikroskopijoje artefaktais vadinamos vaizdo detalės, atsirandančios ruošiant objektą stebėjimui (pjaustant, fiksuojant, dažant) ar jį suspaudus tarp stiklelių stebėjimo metu. Informatikoje artefaktus kartais sukelia duomenis apdorojančių algoritmų ypatumai. Statistikoje artefaktai gaunami tendencingai parenkant imtį, kuomet stebėjimams ar matavimams atrinkti objektai nėra pakankamai tipiški.